khistorydata/jeongjo-sjw-relations huggingface dataset:
정조 9년 · 목
具翼善冠袞龍袍。乘輿出協陽門。○敎曰。當該中官。令該府處之。司謁令攸司科治。○由月覲門。詣 景慕宮。就版位行禮。入 廟內。奉審如儀訖。還入齋殿。命本 宮都提調金尙喆。提調鄭昌聖。藥房都提調徐命善。檢校直提學鄭民始。補土堂上李文源。都承旨金尙集。吏曹參議金宇鎭入侍。予曰。卿之愼節。近復何如。尙喆曰。大體少愈。而尙未快復。精神有時昏瞀。行步不得任意。而所帶提擧之任。尙今虛縻。凡於本 宮擧行之事。矇然不知。分義道理。萬萬悚悶。且以司譯院言之。本院等第。非都提擧則不得擧行。故年年廢閣。至於軍門。亦如此矣。今若得蒙恩遞。庶可以安心調息矣。伏願體諒焉。予曰。不必輕遞。姑俟後日。當有體念之道矣。司譯院等第。則以副提擧擧行。亦何好也。尙喆曰。次堂擧行。原無已例。非但此事爲然。多有事務。實難虛縻矣。予曰。卿之所奏。旣如是縷縷。予豈無體念之道乎。仍敎曰。還宮時不必祗迎。早爲還家好矣。仍命宇鎭扶護而出。命文源曰。今番 弘陵補土後。欲始碑役。而廚傳有弊。卿以私行。馳詣 弘陵。奉審碑閣。碑石長廣。詳出見樣。又詣 永陵。碑石前後面。俱各謄書。仍詣 明陵。碑字大小。詳審以來。命昌聖。奉入本 宮儀軌。仍敎曰。東南 關王廟廟庭碑文。已有 肅廟朝及 先朝御製。又有 景慕宮睿製。事非偶然。待今番碑役告成。幷爲載之儀軌。乘輿由月覲門還內。
정조 9년 · 강
命尙衣院給代加下。以燕貿價本移充。
정조 9년 · 목
尙衣提調鄭民始啓言。本院歲入。自來不敷。甚至於給代引用加下數多之境。員役朔料。亦不能支給。而他無推移之道。燕貿物種中。象毛砒礵硼砂。略有遺儲。今年雖不貿來。似可支用。象毛二十斤中除出十斤。及砒礵硼砂各十斤。勿爲貿來。以其價本。請移充本院需用不足之數。從之。
정조 9년 · 강
大提學吳載純。陳疏乞遞。賜批。
정조 9년 · 목
批以。重任。何可輕遞。卿其勿辭察職。
정조 9년 · 강
吏曹參判沈豊之。陳疏自引。賜批。
정조 9년 · 목
疏略曰。伏見副修撰李顯靖疏本。盛言今番場屋呼呈之弊。反復論斥。譏嘲備至。遂使莫重國試。緣臣而僨俁。亟削臣職。仍命勘罪。批以。卿其勿辭行公。
정조 9년 · 강
副修撰孟至大。從縣道疏陳情勢。仍附懲討。賜批。
정조 9년 · 목
疏略曰。臣之難進之義。固不可以歲月之稍改。有所變移。況李福徽之疏復出。而今誣甚於舊誣。臣之情勢。轉益危卼。噫彼德相爲臣年五十而請陞六者。尤是虛妄。臣自嶺郵報滿而例陞。則德相之罪斃。已在其前。是果所請而陞者耶。玆因縣道冒伸。亟斥臣職。旣不以見職自居。而憂憤所激。不容泯默。一自乙丙以來。亂逆層生。燒餘之草。依然常萠。豈非懲討之法。未盡鋤治之方而然耶。亟從庭臣之請。前後諸賊。夬正王法焉。批以。所陳。已諭諸批矣。
정조 9년 · 강
禮曹。以晉州幼學鄭相寅上言勿施啓。
정조 9년 · 목
該曹啓言。觀此慶尙監司鄭昌順査實狀啓。則以爲。鄭相寅之父栻。孝親之行。尊周之義。初無先輩誌狀。公家文蹟之可據。只因家庭之傳聞。鄕儒之呈狀。則其所褒揚。今無可論。依査啓請勿施。允之。
정조 9년 · 강
判下備局南漢巡審使具善復別單覆啓。
정조 9년 · 목
備邊司啓言。觀此南漢巡審使具善復別單。則其所論列。凡爲五條。久居僧與功勞僧加資事。自有。北漢已例。而獨於南漢。初不擧論。在一視南北城之道。不宜異同。使守廳抄出其僧之年條最久者及公役時效力可以酬勞者。指名狀聞後許施。實爲激勸募入之一助。至於料窠之加設事。本府餉還折米一萬石之分給。數旣不少。又爲料窠而加分。則僧徒雖有沾漑。居民實受其弊。且僧番之逐朔分排。比北漢稍優。加分加設置之。城內九寺修葺事。使本府主管。另擇幹事僧。隨其最急處。先爲修改。則僧屋漸得繕完。軍物亦可藏置。幷令關由於京廳。逋餉徵捧事。姑依書啓中所請。今年元定分數之內。限折半停退。將校久勤事。至若新府尹之所陳達。頃日賓對時。以其掣礙之多端。旣不得許施。不須更論。他條通變。亦無好策。此一款置之。城役及倉舗修建時。看役將校論賞。姑待諸般役事完了。自守廳狀聞後。令該曹稟處之意。請分付。敎以。久居僧功勞僧加資事。依北漢例。令守禦使抄出狀聞。後日政加資。以爲聳勸之地。料窠加設事。更令該廳。面議府尹。另究可行之方。論理狀聞後稟處。城內九寺修葺事。係是不容已之擧。依回啓空名帖三十張。成給府君處。與城將眼同修補如有不足之事。更令守使。具由狀聞事分付。逋餉徵捧事及他餘條件。幷依回啓施行。大抵山城。卽保障重地。達置之本意。至爲嚴重。特以磽確之間。生利不敷。凡係安業樂生之道。無論若大若小。朝家必須軫念然後。可策一分實效。旣遣元戎。周審以來。若無爲渠輩懷保之政。則甚非所以固圉之本意。卿等與曾經守使。爛商便否。別具意見草記。
정조 9년 · 강
有政。吏曹判書趙時俊。參議金宇鎭。兵曹判書徐有隣進。
정조 9년 · 목
以趙時偉爲副總管。
정조 9년 · 강
放李翼晉。分揀鄭國允等。
정조 9년 · 목
因翼晉囚單子。敎以。卽爲放送。又因中官鄭國允拿處及吏曹佐郞申耆禁推傳旨。幷敎以。分揀。
정조 9년 · 강
召見時原任大臣參班閣臣于誠正閣。奉朝賀金致仁。領府事金尙喆。領敦寧鄭存謙。判府事徐命善李徽之李福源金熤。左議政洪樂性。提學金鍾秀。吳載純。檢校提學鄭民始徐浩修。直提學朴祐源。原任直閣李秉模金宇鎭金載瓚徐鼎修徐龍輔。檢校直閣鄭東浚。檢校待敎李崑秀尹戶任。
정조 9년 · 목
致仁等曰。臣等入參問候之班。臣民慶喜。年年益深。而第未得許令陳賀。每命權停。還不任抑鬱之至矣。予曰。昨聞領府事入來。故使之晩後開門矣。近日則所愼漸至差復否。尙喆曰。曲念至此。不任感泣。而臣之病勢。終未差可矣。予曰。卿等旣入來。故俄者賜饌。果爲見之否。命善曰。俄已飽喫。今又入對。誠甚萬幸矣。
정조 9년 · 목
明陵奉審後入來也。○予曰。奉審無頉乎。文源曰。明陵陵上。西邊階砌。間有頉處矣。予曰。不至大段乎。文源曰。幸不至大段。而不得不及今修改矣。予曰。然得擇日修改。
정조 9년 · 강
永陵典祀廳。命添建。
정조 9년 · 목
副司直李文源啓言。臣前後奉命。屢詣 永陵。而本 陵典祀廳。不過齋室越房數間而已。昨秋幸行時。因傳敎。雖已修葺。初無一間添建。 祭物熟設之際。几百非但狹窄。所見亦爲未安。合有變通之道。故敢達矣。敎以。以此出擧條。待明春解凍後。本 陵碑閣始役時。一體添建。所入物力及間數。與戶判畿伯相議。後日次對稟處。碑役時。不必別設都監。卿旣管各 陵補土之役。此等事。無異熟乎。卿因差監董堂上。本 陵官兼監役擧行。差使員則依黔巖碑閣例。往來董飭也。
정조 9년 · 강
蕩滌李秉模定配。
정조 9년 · 목
敎曰。不過申飭。發配草記。姑未允下。李秉模定配之命。特爲蕩滌。仍令該曹。口傳付軍職。至於候班參否。在其分義道理。使之知悉。
정조 9년 · 강
命時囚中李奎亮沈能翼。幷放送。
정조 9년 · 강
重推大提學吳載純。拿處製述官李顯采。
정조 9년 · 목
敎曰。觀此方物停止及賜册謝恩表。首尾語多未暢。大提學吳載純從重推考。當該製述官拿處。
정조 9년 · 강
召見肅川府使權䎐。沃溝縣監朴龍煥于誠正閣。
정조 9년 · 목
予曰。邑弊民瘼。如有可陳者。奏達也。䎐曰。西路間有站弊。而肅川則無此弊。別無弊瘼之可達者矣。予曰。汝頃差防禦使。不得往乎。䎐曰然矣。予曰。瓜滿當在何月。䎐曰。臘月爲瓜限矣。予曰。若有弊瘼之可達者。悉陳之。龍煥曰。本邑姑無大段弊瘼矣。予曰。年事比昨年何如。龍煥曰。豐登比昨年無減矣。予曰。他邑皆然乎。龍煥曰。沿路所見。一樣登熟矣。予曰。新舊還爲幾何。龍煥曰。新還則米爲二千餘石。租爲三千餘石。舊還則今年當捧者。爲三百石矣。
정조 9년 · 강
持平柳耕。陳啓乞遞。賜批許之。
정조 9년 · 목
耕與掌令姜垣。有姨母夫應避之嫌也。
정조 9년 · 강
遞承旨金尙集。以沈豊之代之。
정조 9년 · 목
敎曰。都承旨許遞。前望單子入之。待下批牌招察職。
정조 9년 · 강
命差使員上來守令。皆令明日下直。
정조 9년 · 목
敎曰。馬政關係不輕。內外寺馬簿。極爲無形。當限修正。名存實無。至於內厩馬。事體尤自別。而年貢濟馬。節使賞馬。三邑遞任馬。則或具別單草記。或以口傳微稟。外此取種馬卜定馬貿來馬。原無一言皁白。徒費許多經用。率皆從中消瀜。事之無謂。莫此爲甚。年前因特敎定式。依年貢等馬例。使之來稟。而其時內乘。初不書付寺壁。亦不往傳提擧。近又如前不稟。當該內乘。到今雖不追理。此後取種卜定貿來等馬上來後。匹數毛色。內乘具別單。來呈閣門。待發落。分養或留養事。定式施行。如是申飭之後。又復因循。則不飭之失。責有所歸。至於內乘僉正。亦當重勘。以此知悉。馬籍之淆雜。專由於內乘僉正之不職。曾以此意。屢有筵飭。難保其必有成效。此後內寺御乘馬及邊馬。外寺駕轎馬陞黜。修正別單。每朔末。與馬牌單子。同爲書入事。一體定式施行。仍令揭板內外寺。
정조 9년 · 강
命十月初十日。 永禧殿展拜。
정조 9년 · 목
禮曹啓言。 永禧殿修改。來十月初十日爲吉云。以此日擧行。而同日行 移還安祭。臣曹與戶工曹堂上郞廳。請眼同看審。允之。敎以。當日躬詣展拜。臨視役事。事畢後行 還安祭。以此知悉。
정조 9년 · 강
敬陵　 弘陵補土。 明陵修補所入。命切勿取用民間。
정조 9년 · 목
禮曹啓言。 敬陵　 弘陵補土。 明陵修補。來十月初七日初九日俱吉云。以何日定行乎。敎以。以初七日爲之。告由 祭文。當親撰。進去堂上。仍如敬陵　 弘陵。獻官行 祭後。待朝卽爲始役。今番亦不必設都監。知事具善復。屢經局內董役。禮曹參判李文源。 園役以後。無異專委。幷差監董堂上。本 陵官兼監役。使之眼同擧行。此與部字內有異。依前下敎。以地方官高陽郡守柳曾養。差使員稱號。眼同省役。諸般所入。已有區劃者。雖一木一石。切勿取用於民間。此意。自本曹嚴飭畿營。弘陵碑石。無陰記。今番以添刻事。監董堂上旣承筵敎。草圖書。令內閣書入。當躬書。奉詣時節次。參考可據前例。磨鍊節目以入。明春 永陵碑文奉詣時。亦依今番節目爲之。
정조 9년 · 강
命東宮供上駞駱。更待下敎。
정조 9년 · 목
內醫院。以世子宮駞駱粥供上。預爲分付司僕寺啓稟。敎以。東宮供上駞駱。更待下敎爲之。
정조 9년 · 강
召見差使員守令察訪邊將于誠正閣。
정조 9년 · 목
予謂奉化縣監沈公著曰。汝知春間事乎。公著曰。臣聞知而至今感泣。無所仰對。予謂恩津縣監朴健陽曰。年事何如。健陽曰。豐年矣。
정조 9년 · 강
召見成川府使金載瓚于重熙堂。
정조 9년 · 목
予曰。西關年事。比昨年何如。載瓚曰。比昨年穡事。未免半減。沿路所見。亦皆如此矣。予曰。何日當發程乎。載瓚曰。今日將出城矣。
정조 9년 · 강
召見藥房提調徐有隣于壽康齋。
정조 9년 · 목
有隣曰。南部居朴廷臣母韓召史以爲。渠子廷臣。出入于恩彥君房。爲掌務之任。而生出獄門爲辭。有稟處之命矣。廷臣許多罪狀。昭載於秋曹文案。敢生希覬之心。有此屑越之擧。上言人韓召史。年過七十。雖不得請罪。而上言勿施。朴廷臣令秋曹請處斷。予曰。朴廷臣事。不必出擧條。筵說載錄。而大抵各宮宮屬。自內皆有小名單子。而恩彥君房。元無掌務名色。亦無厥漢姓名。卽此一款。可知其誣罔。若此之故。該宮每以此輩所籍賣。殊極痛駭。所謂廷臣。後坐起。以假稱委折。刑推捧供以聞事。自本司分付該曹。有隣曰。上言中。靑松梨田坪驛吏林就三。馬位虛結充數及馬額減給事。未受位結。或準數充給。本驛馬額。或量宜減數。分付本道。燻造契人。嶺南位太劃給事。南部姜召史。忠烈公吳達濟五代孫復戶還屬事。咸悅吳昌寶。四邑宮土兩稅事。南部居金宗鼎。松人債錢事。幷依下敎。從長決處。可以捧甘者捧甘。可以行會者行會。而渠輩所訴。或出於土地。或出於錢貸。姜召史外。上言諸人。幷令攸司請勘處。予曰。此非出擧條事。當初付之有司堂上者。蓋欲猥濫則只欲拔去。可以從施者。欲令稟處。靑松驛吏事。依此施行。其餘。但令勿施。此擧條置之。只以筵說載錄。擧條原本。送于有司堂上處。有隣曰。上言中。康津民人。延齡君房土地濫稅事。瑞山民人。水軍疊役事。限內不爲現身。請勿施。予曰。亦非出擧條事。原本送于有司堂上處。
정조 9년 · 강
吏曹判書趙時俊。上疏辭職。賜例批。
정조 9년 · 강
敦寧都正李家煥。疏陳無敦寧乞遞。批下該曹稟處。
정조 9년 · 목
以李永穆爲持平。尹㬦爲副應敎。
정조 9년 · 강
施鶴城君楡隱卒之典。
정조 9년 · 목
敎曰。予於此宗臣。待之優異者。尊其年甲也。況以昔年侍衛。又參昨年朝參。壽躋大耋。至受凡杖。巋然鶴髮。精力康旺。每於宗英班聯。輒加寵眷。今見禮單。深用愴䀌。輸送等節。從厚擧行。別致賻。以最優例輸送。柩材亦令各別擇送。成服日。遣近侍致祭。祿俸。限三年仍給。奉祀孫。待闋服懸註調用。以示予意。
정조 9년 · 강
備堂徐有隣。以李鳳才等上言及擊錚覆啓。
정조 9년 · 목
有隣啓言。今此下本司上言中。驪州良人李鳳才等。以本邑折衝李啓明私賑。特施激勸爲辭。而有査實稟處命下矣。啓明之七年私賑。濟活人命。果如上言。則宜有論賞之擧。而外邑事情。有難料度。分付道臣。具由報來。以爲稟處。狀頭鳳才。令攸司勘處。通津幼學李尙祐上言以爲。渠父普顯定配。而渠祖年八十二。收贖爲辭。而有詳考稟處之命矣。普顯之父。若果八十二。則收贖放宥。亦係法典。令本道査問報來後施行。義州居民黃深。以軍鄕任中。擯不與焉爲辭。而有稟處之命矣。鄕武之通融差出與否。惟在於道帥臣該府尹。簡選差定而已。初非登徹朝家之事。勿施。東萊多大浦水軍民人張日生等。以本鎭黑巖島項船艙等三處藿稅善處。而有稟處之命矣。蓋此東萊水軍。日前以此事。呈訴均廳。而大抵海稅之額歲縮。海民之怨日滋者。莫非道臣守令。全不致心之致。而日今式年在邇。差員點檢。按例當行。毋論漁藿船鹽。一一査括。白徵者頉給。隱漏者加錄。俾無如前。另加嚴飭。往復該廳。以爲減稅。泰安梨園牧場居民金有聲。以本牧牧馬善養。民生保存爲辭。而有稟處之命矣。本牧內場之民或設或毀。迄無止泊者。事甚訝惑。令該寺嚴査決給後。報本司以爲憑考。慶尙全羅道京主人金宗億等。以各樣債錢革弊爲辭。而有稟處之命矣。邸人弊瘼。朝家曾已稔知。而衙門勢家之白地徵責。外邑債錢之延拖不報。以致難保之境者。固已可矜。且渠輩擧行。皆是京外緊重文簿。此諸貢市人。無甚異同。若不痛加禁斷。必將渙散而後已。更自本司。申明癸巳節目。使之恪遵擧行。俾無一毫遣越之弊。至於貢市詢瘼時。同爲入參事。渠之援引。乃是癸巳已例。且於惠廳。受出貢價。賣買資生。則渠輩所願。不無依據。而旣與元貢人有異。且是新創之事。置之。繕工監九營繕軍契舊貢人李德文等以爲。九營繕軍契。擔當公廨修葺之役。而一年所受兵曹木戶曹米。不能當各處浩繁之役。公私負債。將至萬餘兩。擧皆逃散。責應無人。故伊時提調。抄募富實者。而渠輩俱在應募之中。使之擧行。而前貢人萬餘兩負債。幷爲歸屬於渠等。六載之間。以私財策應之數。殆近累萬金。本監量宜變通後。錢米添補貢價。而員役等。自作囊棠。渠等勤苦負債之餘。仍作局外之人。令廟堂査實。如前擧行云矣。今此年久之後。敢以負債。至煩天聽。請狀頭依律照勘。從之。敎以。其中李鳳才黃深張日生金有聲金宗億等五人所訴。雖非四件內事。法典內。係是切緊民弊。則四件外事。許令聽理。又許鳴冤。今番通編纂輯之時。始知有受敎。此後非斂貸猥籲者外。事係民弊。勿爲直請猥濫律事。分付定式施行。李德文科治事。依施。東萊民弊。蓋知其十分難支。稔聞於曾經守土之臣。朝家旣知之。何不矯捄。分付道臣。今番則除尋常。一一頉給。擧行形止。卽爲狀聞事。措辭行會。泰安民弊。無論事實之如何。因一微事。今春至登於囚供。卿何不記有乎。大抵該寺之尙不痛決。誠亦慨然。此意分付該寺。又啓言。京畿監司徐有防狀啓。今番擊錚猥濫之類。有稟處回諭之命矣。其一。西部居前習讀官徐命孝原情。請罷嶺南漕運之法。創出京江作隊之規事也。嶺南漕倉之設。實是民國兩便之政。松政一款。雖或有議。漕運等節。別無弊端。若其一二敗船。莫非守令不善飭。船格之所作奸。初不關於漕倉設施之致。則渠以前習讀官。收歉江民。猥濫天聽。原情勿施。其一。長鬐縣金相翊原情。本縣冬背串牧場弊瘼。凡爲六十條。而問于司僕寺。則其中或有本寺之應捧者。或有該驛之濫捧者。或有本寺之所不知者。而若如原情。則其爲民弊大矣。知委於道臣。使之査實痛禁。諸般弊瘼。一一釐正後。修成册報本司。以爲憑處。徐命孝金相翊。令畿營請懲勵。從之。敎以。不特徐命孝事爲然。大抵作隊船節目。雖未夬許頒行。以今年觀之。明知其無實效。當初設施。亦非牢定之事。今因言端。更此下敎。與僚堂相議。後日次對時。指一稟處。
정조 9년 · 강
命抄啓文臣親試。宣傳官試講。再明日爲之。
정조 9년 · 목
敎曰。今九月朔抄啓文臣親試。明日爲之。又敎曰。宣傳官試講。明日爲之。又敎曰。明日抄啓文臣親試。宣傳官試講。再明日爲之。
정조 9년 · 강
遞禮曹參判金思穆。以李文源代之。
정조 9년 · 목
敎曰。禮曹參判許遞。前望單子入之。
정조 9년 · 강
命朔試射。明日親試。同爲擧行。
정조 9년 · 목
敎曰。春秋季朔試射。已有定式。此後依當朔親試取稟例。每季朔初一日。以何日定行取稟。如非親臨時。亦依他朔試射及課試例。以閣臣中試官以二人受點。進詣春塘臺設行。定式施行。今朔係是當次。明日親試。同爲擧行事。令內閣知悉。
정조 9년 · 강
緘推平安監司鄭一祥。
정조 9년 · 목
敎曰。名以箋文。事體不輕而重。設令封箋日子迫近。所謂差員。以秩卑別將差送。寧有如許事體。謬例從他謬例。慢忽不可無警。平安監司鄭一祥。緘辭推考。此後箋文差員。必以守令擇差。仍以此意。令廟堂申飭諸道。
정조 9년 · 목
義禁府。以製述官李顯采原情。泛稱遲晩。請刑推得情。敎以。分揀放送。
정조 9년 · 강
弘陵碑石陰記御筆奉詣時。命廚傳之弊嚴飭。
정조 9년 · 목
禮曹啓言。 弘陵碑石陰記御筆奉詣 陵所時。應行諸事。參酌磨鍊。請依此擧行。敎以。依所啓施行。廚傳之弊。不可不念。雖非部字內。進去堂上以下員役。給糧料事。分付惠廳。畿邑則切勿等待。無以一毫貽弊。嚴飭畿伯處。擧行形止。使之狀聞。相地官。禮賓參奉具聖元進去。別看役及牌將等。令該堂上草記。草記時。以兩 陵補土所稱號事分付。碑文御筆奉詣時。監董堂上隨詣。郞廳置之。
정조 9년 · 강
命東南兩 廟廟庭碑文入刻物力。議大臣稟處。
정조 9년 · 목
敎曰。東南兩 廟廟庭碑文粧䌙正本長廣。已令將臣進詣奉審矣。 肅廟朝御製御筆碑文。 先朝御製碑文。 景慕宮睿製碑文。尙不入刻。實是欠事。旣覺之後。不容遲滯。列朝御製。次第入刻。予亦欲續撰。日前賓對。已有筵敎。兩 廟各立二碑。一碑則前面敬摹 肅廟朝御製。後面則敬摹 先朝御製。又一碑則前面書 景慕宮睿製。後面當親書續撰碑文。以此知悉。戶兵判及三營將臣。通同句管。監董都廳。一員啓下。看役牌將。每碑各一人差定。所入物力。就議大臣。明日入侍時稟處。
정조 9년 · 강
遞校理李翼晉成種仁。
정조 9년 · 목
因弘文館牌招草記。敎以。校理李翼晉成種仁許遞。政官待明朝牌招開政。
정조 9년 · 목
因軍號。敎以。此等軍號。前所未見。軍號事體。何等至嚴。況是奏御文字。則尤何敢以間漫之說。容易書之。殆若戲劇者乎。當該兵曹堂上遞差。軍號卽爲改書以入。
정조 9년 · 강
拿處徐瀅修。尋分揀。
정조 9년 · 목
奎章閣啓言。明日抄啓文臣親試時。應試單子。修正以入。而副司果徐瀅修。謂有情勢。終不入參。請拿處。敎以。前後申飭何如。而又復逡巡。萬萬駭然。各別嚴飭。使之入參。進不進單子。更爲修正以入。又啓言。瀅修終不入參。請拿處。允之。尋因拿處傳旨。敎以。申飭之下。焉敢若此。此傳旨。今姑分揀。使之入參。後復若此。當別樣嚴處。以此分付。
정조 9년 · 강
景慕宮冬享大祭。命親 祭。
정조 9년 · 목
禮曹。以十一月初三日親祭取稟也。
정조 9년 · 강
御春塘臺。行抄啓文臣親試及宣傳官試講。抄啓文臣[親試:I-POSITION]試官。黃景源吳載純鄭民始徐浩修徐鼎修。宣傳官試講試官。徐有隣具善復。
정조 9년 · 목
自內詣映花堂陞座。○景源曰。試官李秉模。抄啓文臣徐瀅修。謂有情勢。不爲入來矣。予曰。使之催促。仍敎曰。昨日飭敎。不特諄複。此家之人。若是處義。實非前日所期。別有甚般飭敎。可以出脚乎。到今不可以一味催促。抄啓文臣副司果徐瀅修。江東縣監除授。使之當日辭朝。星火赴任。時任江東縣監。遞付京職。仍命江東縣監入侍。予曰。汝之處義。無乃過乎。今此除命。出於曲保大臣家之意。汝須知悉此意。下去須善爲之。瀅修曰。感泣不知仰達矣。予命試官進前。○以且看寒花晩節香爲律題。○命宣傳官試講。斯速擧行。又命戶曹判書趙㻐。禮曹參判李文源入侍。予曰。今番植木處。所見果何如。文源曰。果善爲而姑未盡植矣。予曰。 弘陵役事。畢役後使之監董此事。已爲分付。能無不及之歎乎。文源曰。足可爲之耳。善復曰。碑石。以龍頭爲之乎。以加簷爲之乎。予曰。加簷似無妨矣。物力所入。爲幾數乎。善復曰。一碑所入。爲三千兩矣。予曰。若以翼廊仍爲碑閣。則物力似不大段。未知何如。戶判進奏。㻐曰。果好矣。而然則不過二千餘金。足可以了當矣。予曰。物力何以區劃。善復曰。惠廳留庫錢。今爲六七千兩矣。有隣曰。都廳則不可以蔭官爲之。以文臣中擇差。似好矣。予曰。從好爲之也。仍命諸試官。就考抄啓文臣試券訖。還內。
정조 9년 · 강
弘陵碑文御筆。命先期奉詣。
정조 9년 · 목
禮曹參判李文源啓言。 弘陵碑文之御筆。入刻前一日。奉詣 陵所之意。昨已自本曹啓下矣。與訓將相議則以爲。數三日先期奉詣 御筆然後。可以摹寫。而無窘乏之患云。若以來十月初四日。先期奉詣。則臣等 享官之任。不無掣財之端。合有變通之道。故敢達矣。從之。敎以。兩 陵獻官。令該曹別爲塡差。
정조 9년 · 강
安春君烿上疏。請往省先壠。賜批許之。
정조 9년 · 강
遞承旨李祖承。以成德朝李秉模爲承旨。尋遞秉模。
정조 9년 · 목
敎曰。左副承旨聞有實恙。勢難供職許遞。前望單子入之。待下批牌招察任。又敎曰。左承旨聞有應避。許遞。
정조 9년 · 강
判下兵曹宗廟冬享大祭親行時軍兵磨鍊草記。
정조 9년 · 목
因該曹草記。敎以。禁衛營騎士三番。帥軍五哨以隨駕。禁軍三番隨駕。御營廳留陣。
정조 9년 · 강
補徐瀅修爲江東縣監。
정조 9년 · 목
敎曰。昨日飭敎。不特諄複。此家之人。若是處義。實非前日所期。別有甚般飭敎。可以出脚乎。到今不可一味催促。抄啓文臣副司果徐瀅修。江東縣監除授。使之當日辭朝。星火赴任。
정조 9년 · 목
以李東郁爲執義。宋銓爲獻納。徐有鍊爲正言。鄭萬始李錫夏爲校理。申大升爲兵曹參判。鄭趾煥爲南陽府使。曺允大爲兼司書。
정조 9년 · 강
重推檢校直閣李秉模。
정조 9년 · 목
敎曰。人言之出於嫁禍。照燭無餘。況居銓任怨。豈若近來所謂銓官。若此而驅之罔測之科者。果何等變怪。執此究之。攻之者爲國邊乎。被攻者爲國邊乎。朝家之岓岓於此宰臣。必欲使之供職。豈特爲其人。一則爲義理也。二則爲隄防也。今日國綱雖曰掃地。覬覦之漸。不一而足。朝家決不爲此輩所撓奪。此意廷臣。孰不知之。然而看作一已之處義。前後飭敎之下。迷不知動。以遞以罷。以拿以竄。無罰不施。無律不勘。而猶不欲承膺。至於今日試役。又此懸病。寧有此等道理乎。試官閣臣李秉模。爲先從重推考。使之卽爲進參。
정조 9년 · 강
命抄啓文臣朔試射無分人。照律定式。
정조 9년 · 목
因抄啓文臣朔試射入格單子。敎以。無端不參人禁推及無分人推考。依文臣朔試射例爲之。推考則自本閣照律。此後依此定式施行。
정조 9년 · 강
分揀抄啓文臣鄭萬始等。
정조 9년 · 목
因抄啓文臣鄭萬始趙濟魯金熙朝成種仁姜世綸李書九鄭東觀朔試射時無分推考傳旨。敎以。今番係是初令。分揀。又因金啓洛禁推傳旨。敎以。聞有實病。分揀。
정조 9년 · 목
政院。以來初一日輪對取稟也。
정조 9년 · 강
遞承旨趙輿鎭。以徐龍輔代之。
정조 9년 · 목
敎曰。右承旨許遞。前望單子入之。
정조 9년 · 강
兵學通監印閣臣以下。施賞有差。
정조 9년 · 목
敎曰。御定兵學通印進時。監印閣臣檢校待校尹行任。敦寧都正李家煥。各半熟馬一匹賜給。前水使李儒敬。檢書官朴齊家。各兒馬一匹賜給。前水使李潤彬。上絃弓一張賜給。板本待畢印。藏于武庫。以爲鱗次廣布之事。分付。
정조 9년 · 강
命兵學通。下送守總使處。
정조 9년 · 목
敎曰。兵學通各一件下送。卿等祗受後。兩山城分置。以爲城操時依此遵用之地。祗受形止狀聞事。自內閣下諭于守總使處。
정조 9년 · 강
命錢米紬木。輸送于淸璿郡主房。
정조 9년 · 목
敎曰。錢十貫。米五石。紬二十疋。木五十疋。依昨年例。輸送于淸璿郡主房事。分付戶曹。
정조 9년 · 강
命誓戒在明。侍從堂上堂下違牌坐罷人。幷敍用。
정조 9년 · 강
重推平安監司鄭一祥。罷宣川府使李漢五職。
정조 9년 · 목
敎曰。龍川府使彌串僉使狀罷之代。今日政各別擇差事。申飭銓曹。又敎曰。邊禁在所當嚴。況城將巡邊之時。身爲地方官。不能盡心察職。致使彼人放接我境。寧有如許紀綱。當該守令邊將。不可罷黜而止。該府使沈★(土+省)削職。該僉使徐敬默。卽其地定配。以懲日後。身處藩閫重寄。常時不能檢飭之失。在所難免。監司鄭一祥。兵使李漢泰從重推考。統轄淸北鎭管。爲任非輕。況彼人搜討之時。初不各別嚴察。終又一味任惰。不可無警飭之道。況狀聞封發。過四日始到院。遲滯之罪。亦難寬恕。宣川府使李漢五罷職。亦令今日政差出。
정조 9년 · 강
有政。吏曹判書趙時俊。兵曹參知李祖源進。
정조 9년 · 목
以金東淵爲獻納。宋俊載爲正言。徐浩修爲判尹。柳鎭琡爲宣川府使。李潤彬爲龍川府使。李昌運爲都總管。
정조 9년 · 강
御仁政殿月臺。行 宗廟冬享誓戒。
정조 9년 · 목
具遠遊冠絳紗袍。乘輿至降輿所。降輿陞座。○敎曰。喧譁若是甚撓。兵判出去。各別飭禁。誓戒如儀訖。還內。
정조 9년 · 강
遞承旨尹尙東。
정조 9년 · 목
因變通啓稟。敎以。許遞。前望單子入之。
정조 9년 · 강
召見戶判趙㻐于誠正閣。
정조 9년 · 목
予曰。東南 廟牌石。有 列聖朝御筆。事面重大。而亦不欲張大爲之。或有私家所浮出。而石品可用無妨矣。㻐曰。聞兵判言。有敎處合用者云矣。予曰。今見財力區處之道。惟有加分耗條。而旣有臺言。不必取用。時敏堂重建時物力。尙有剩餘。以此出用好矣。
정조 9년 · 강
大司諫趙瑍。疏陳病狀乞遞。仍附懲討。賜批。
정조 9년 · 목
疏略曰。積年貞疾。近又添劇。特許遞改。臣雖不以言官自處。而憂憤所激。敢此附陳。近年以來。亂賊踵出。懲討之請。未嘗不嚴。而每靳曰兪之命。見今諸啓尙傳。舊賊未討。臣謂一依前日之臺啓。亦賜允從。批以。所陳悉論諸批。爾其勿辭察職。
정조 9년 · 강
命兵學通遵用。分付禁營。
정조 9년 · 목
敎曰。兵學通今已印頒。京各營習陣。自參現節次以至各陳號令。一依册子所載遵用。南漢城操。統營水操。亦皆準此遵用事分付。禁營習陣當次。適在明日。自明日始用事分付。
정조 9년 · 강
命史官詣京史庫。奉審。册寶印及册封敎命。依節目奉詣。
정조 9년 · 목
敎曰。今因 三朝御製睿製碑文入刻事。奉考　先朝御製追記小序。若曰。凡事。其宜完備。日後有本然後。可以摹刻。一本藏置鼎足山城爲 敎。俄命史官。進詣京史庫奉審矣。京庫無奉安本。而原本移奉於沁都外奎章閣。俱載外閣及沁都史庫形止案。不可不趁今奉來移摹。且聞癸卯甲辰 尊崇時。慈殿 慈宮册寶印。甲辰東宮册奉敎命册印。尙未移奉云。再明日閣臣。依節目奉詣。而曝曬年限。當次已過云。今番一體爲之。還朝時。 先朝御製奉來事。令內閣知悉。又敎曰。有 御製奉來事。册寶印。今行使之奉詣。畿邑廚傳之弊。不可不念。今番則各邑射隊軍等。凡係軍民役用之事。特倂除減。各其境上。只旗幟鼓樂前導。船槍等節權減。從便結船。以爲渡涉之地。畿營前導一款。至於江頭過涉後落後。昨年旣經考出之行。今又有奉安之行。沿路殘邑本府之弊。在所當念。沿路各項費用。特令儲置米會減。本府則以京司所營某般錢穀中會減事。一體分付。册寶印。以一彩輿奉詣事分付。以今番實錄奉詣時事聞之。彩輿造作。太不堅緻云。今此各殿册寶印之同奉一輿。蓋出爲民弊之意。此後册寶所奉彩輿一二坐。別爲造置。以册寶彩輿四字。令戶判書扁。藏于本曹。以爲取用之地事。定式施行。又敎曰。因國朝寶鑑纂修。沁都所奉 八朝實錄。移奉京史庫。寶鑑告成之後。尙未還奉云。再明日內閣奉安册寶之行。同爲奉詣事。分付春秋館。實錄奉安彩輿。依俄下傳敎。令戶曹知悉擧行。如是則驛馬入把。亦可省弊。一體分付該道。實錄彩輿射隊軍挾輦軍。依册寶彩輿例。今番則亦爲權減事分付。
정조 9년 · 목
予曰。道路橋梁何如。有防曰。無頉矣。仍奏曰。今番幸行時。旗鼓迎接。何以爲之。予曰置之。予曰。會寧府使望筒書入後。辭朝事分付。吏判牌去來。使之知入。
정조 9년 · 목
敎曰。會寧府使李東曄。不但公格所拘。向亦以此改差。今不可異同。改差。政官牌招開政。以在京無故人差出。以成德雨爲副修撰。李在協爲分內局提調。金相玉爲會寧府使。
정조 9년 · 강
遞大司憲尹承烈。正言韓光植。
정조 9년 · 목
因政院牌招啓稟。敎以。許遞。前望單子入之。
정조 9년 · 강
命訓將具善復。兼察御將。
정조 9년 · 목
政院。以 永祐園役所。御營大將李柱國出去啓稟。敎以。訓鍊大將兼察。大將方在役所。從事官發牌聽傳敎。又敎曰。明日御營廳留陣。兼大將。以先廂隨駕。總戎使代領事。牌招聽傳敎。
정조 9년 · 강
遞藥院提調趙時俊。以徐有隣代之。
정조 9년 · 목
敎曰。藥房提調。以侍衛隨駕許遞。前望單子入之。
정조 9년 · 강
命先正臣宋時烈院宇致祭。旬後擇日。
정조 9년 · 목
京畿監司徐有防。以先正臣文正公宋時烈院宇營建馳啓。敎以。院宇旣云畢役。賜額致祭。以旬後擇日擧行事。分付該曹。
정조 9년 · 강
命城外擧動時。請出標信。考例草記。
정조 9년 · 목
因守禦使及總戎使傳語軍標信祗受後罷送狀啓。幷敎以。還宮時過地方後。請出信箭。以標信爲言。城外擧動。亦用標信乎。使之詳考前例草記。
정조 9년 · 강
命前試官沈豊之等。前承旨李秉模。幷敍用。
정조 9년 · 목
敎曰。當初處分。因該所草記。自請已罪故耳。論其本事。都不過一時做錯。前試官沈豊之尹尙東成鍾仁幷敍用。又敎曰。爲啓進身。前承旨李秉模敍用。
정조 9년 · 강
補李敬養爲慈山府使。黃昇源爲雲山郡守。
정조 9년 · 목
敎曰。自昨至今。四違召牌。此何道理。有關國體。吏曹判書徐浩修從重推考。更卽牌招開政。亞三堂之不待判堂去就。忙忙承牌。汲汲開政。果無防賢之嫌乎。以此之故。判堂牌招。自在勿施之中。事未前聞。亦關後弊。不可無警飭之道。況再昨年此判堂引入時。此亞三堂。以不待判堂去就。徑先入來開政。至有外補之擧。飭墨未乾。又復踵前。且以會寧府使望筒言之。擧措極爲苟艱。所對萬萬駭然。此等銓官。將焉用哉。如是之際。貽羞大矣。吏曹參判李敬養。慈山府使除授。參議黃昇源。雲山郡守除授。倂令當日辭朝。時任守令遞付京職。
정조 9년 · 강
命時囚趙應鉉外幷保放。趙時鍾後坐起時取招。
정조 9년 · 목
敎曰。未照律時囚中。趙應鉉外幷保放。待後開坐還囚照律。又敎曰。問于該宮房。可知該倅之受囑。李哥欺瞞宮房。兼欲入已之狀。明若觀火。仍囚後坐起時。添問目取招事。分付。
정조 9년 · 강
刑曹以崔漢昌等取招啓。
정조 9년 · 목
該曹啓言。承文院使令崔漢昌等原情漢昌。各司捧承傳之際。書吏所書給之外。任意添書。混同分付於不當分付之處。李春英。事端旣露之後。敢生掩跡之計。私自刀割紙尾。至於李枝成。雖因漢昌之指使。手自添書。所當照律勘處。而旣有取招以聞之命。請上裁。敎以。李春英之刀割尾紙。李枝成之擅出紙尾。俱極無狀。幷照律草記。崔漢昌參酌決杖放送。院隸之事。院吏其敢曰不知。況渠以院吏。不書紙尾之狀。無異故犯。伊日閤門待令院吏。過齋後囚禁各別痛治後。亦爲草記。
정조 9년 · 강
遣承旨詣。宗廟。景慕宮。奉審摘奸。
정조 9년 · 강
御春塘臺。行武藝廳內試射。
정조 9년 · 목
自內詣暎花堂陞座。○予命訓鍊大將具善復。御營大將李柱國入侍。仍命內試射監試。善復曰。今番碑役時。車牛價及假家物力。今戶曹上下。今番行閣修改時。所入大小凡子價本。以重熙堂營建物力餘者。亦令戶曹請上下。予曰。依。善復曰。今番河東籍沒之査得者。請還給訓局將校。予曰。依。仍敎曰。承旨出去。發牌戶曹郞廳。以此分付。予曰。今番鑄錢事。何以經紀乎。善復曰。姑未磨鍊。御將此等事。素有熟見。可合監董矣。予曰何如。柱國曰。臣則本未知此等事。訓將之所奏誤矣。予曰。鑄錢時。每有多端弊瘼。今番何以。則有省弊之道乎。○試射畢還內。
정조 9년 · 강
御誠正閣。行晝講。特進官李命植。同知吳載純。承旨李亨元。玉堂李錫夏姜★(人+寅)。假注書朴蓍壽。史官承膺祚金健修。宗臣安川君烓。武臣鄭宇朋。
정조 9년 · 강
命守禦營餉逋蠲減。論理稟處。
정조 9년 · 목
因守禦使李義寬狀啓。敎以。修補物力不足之數。不可不從便加劃。先從三百張帖文。一一修補後。稍待工役就緖。更爲酌量加請。僧軍加料事。以五百石穀物。分俵於二十三面。則一戶所受。不滿一斗云。在府民無甚困。在僧軍爲大益。依施。校吏料窠加設事。該廳壁執。雖有所據。細聞事情。在本府校吏。不但有滲漉之沾漑。一府民人。庶幾有息肩之望。何論錢穀多寡。依府尹筵奏。特令移屬本府。餉逋退捧事。七百石蕩減。非曰不多。間經無前大霈。亦不入於蠲減中云。是豈同慶之意乎。旣聞之後。豈無濶狹之擧。今年條當捧。屬之昨年條。一倂停退。自昨年計年。更許退。限十年分徵。其中最久二年條穀物。令該廳別單書入。特爲蕩減。城民生理事。使之另加爛商。從後論理稟處。城倉修補監董將校等。待寺刹修補。勤慢區別。分等開錄狀本。以爲論賞之地事回諭。
정조 9년 · 목
敎曰。左副承旨聞有親病許遞。前望單子入之。待下批牌招察任。
정조 9년 · 강
命册寶奉安時隔入等物。取用濟用監。
정조 9년 · 목
敎曰。前在册寶奉安時。雖是中使行。必自戶曹隔入綿子及結裹等物。郞官進排矣。今番則各 殿宮册寶數多。況自內閣奉詣。事體自別。壬寅奉詣時。亦有申飭矣。自今番爲始。册寶移奉沁都時。進去閣臣。與戶曹判書及該色郞官。眼同奉審。隔入等物。一依中使奉詣時例。取用濟用監。閣臣與戶曹堂郞。躬親監董。改結裹後。權安本院廳上。奉安日。戶曹堂郞眼同。安于彩輿。陪進至城外。駕馬後落後事。定式施行。
정조 9년 · 강
以尹行任爲待敎。
정조 9년 · 목
敎曰。閣職番次苟簡。待敎前望單子入之。
정조 9년 · 강
兩 陵補土役事啓聞文書。命以草記磨鍊。
정조 9년 · 목
敎曰。兩 陵補土役事。今方始役。禮曹節目中啓聞文書。以草記爲之之意。磨鍊啓下。草記則都監將官中一人。別定郞廳稱號。以補土所郞廳以堂上意啓曰。措語事分付。
정조 9년 · 강
命鑄錢省弊。令廟堂稟處。
정조 9년 · 목
御營大將李柱國啓言。在昔鑄錢時。銅價每稱不過六七十兩。而今則每稱至於九十餘兩之多。以此騰湧之銅錢設鑄。則計其嬴餘。極甚零星。且以近來鑄錢言之。全爲剩餘之多。錢體薄小。行之不久。間多破。碎臣待罪總戎使時。及其反庫。所謂新錢。或有破碎不用者。歲月未久。猶患如此。若至百餘年後。則餘存無幾。臣意古有十錢通寶。一錢通寶之法。今此設鑄時。以一錢通寶之例鑄行。則體樣敦厚。用必永久。鑄時省弊。爲利甚厚矣。敎以。出擧條。令廟堂稟處。
정조 9년 · 강
汰內乘李晳等。拿刑曹正郞金履彬。
정조 9년 · 목
敎曰。法綱雖曰解弛。馬點亦是師律所關。況特敎定式。事體何如。而今日馬點。所謂內寺馬醫司僕無端闕參。見發於摘奸時。寧有如許駭痛之事。招問委折於該寺。則謂以內乘之把持不送。大抵近來內乘。多以別軍職中差出。故此輩使氣至此。此似小事。其流之弊。可勝言哉。設欲不送。何不來稟差備。以此以彼。內乘事。萬萬無嚴。當該內乘李晳。幷與別軍職汰去。堂下內乘李克憲。徒仰晳口。不敢出一言。亦爲汰去。當該馬醫司僕。事當重棍。而適値齋日。與內寺該吏。出付刑曹嚴囚。過齋後。移送兵判。嚴棍捧招。待判下遠地收場充軍。內乘有闕之代。令該曹各別擇差。又敎曰。刑曹入直郞廳。爲先拿豦。
정조 9년 · 강
命司僕寺書吏金思秦等。決棍更稟。
정조 9년 · 목
兵曹。以司僕寺五所掌房書吏金思秦朴昌華李挺漢盧鼎曄任世雄等拘留啓。敎以。此五吏等。晩時等待之罪。付之該寺科罪。又以四吏。出付龍虎營。此則嚴飭拘留。過齋後決棍次。臨時更稟。
정조 9년 · 강
嚴飭宗親府直囚之弊。
정조 9년 · 목
刑曹判書李命植啓言。臣以本曹事。有所仰達矣。近來各司直囚之弊。罔有紀極。數日前。宗親府一日所囚。至於十一人之多。聞是乾糧廳所關云。而諸司若皆如此。則都民何以支堪。典獄必將充滿。而大抵直囚衙門。原大典所載。不過兵曹本曹漢城府司憲府承政院宗簿寺。續典又載備邊司捕盜廳。通編增入條。有奎章閣。只此若干衙門而已。其餘設都監時及鞫廳時。則事係時急。雖不可不爲直囚。而此外。幷依舊例。使不得不由來關直爲囚禁之意。請嚴飭。從之。敎以。聞其本事。亦非本府所關云。該宗臣事。萬萬駭然。不可以出疆迫近。因而置之。當該宗臣罷職。此後本府有如是作弊之事。幷與首有司堂上論罪。以此嚴飭。
정조 9년 · 강
以申大升爲大司憲。兪漢敬爲正言。幷前望也。
정조 9년 · 강
以李秉模爲大司成。
정조 9년 · 목
敎曰。大司成前望單子入之。待下批牌招察任。
정조 9년 · 강
命右捕將具以謙。兼察左捕將。
정조 9년 · 목
左捕將趙奎鎭。以禁軍別將隨駕也。
정조 9년 · 강
禁推吏曹判書徐浩修。尋分揀。
정조 9년 · 목
浩修牌不進。敎以。此何道理。果有不可冒出之情勢乎。鎭日屢召。惟以違傲爲事。藉令處義得宜。獨不念分義至此。從重推考。更卽牌招。斯速行公。又因牌不進。敎以。禁推傳旨捧入。因傳旨。敎以。旣示飭意。何必置對。此傳旨分揀。更卽牌招。斯速入來謝恩。如是下敎之後。又復引義。則其可曰國有紀綱乎。亦有下敎事。使之卽爲入侍。牌去來各別催促。因牌不進。敎以。有下敎事。入侍。
정조 9년 · 강
命吏曹判書徐浩修處問啓。
정조 9년 · 목
敎曰。旣有入侍後當下敎之命。則然猶違傲。無意行公。此大關分義。吏曹判書徐浩修處問啓。
정조 9년 · 강
遞吏曹判書徐浩修。以趙時俊代之。
정조 9년 · 목
政院啓言。問于吏曹判書徐浩修。則以爲。入侍之敎。出於特恩。何敢逡巡。臣於銓任。不可冒出之義。備達於向來一疏矣。今此承命入侍。雖異於本職行公。銓任與他自別。旣入喉院。則不得不祗肅。若暫時出謝。亦歸蔑廉隅墜家訓之科。恭俟嚴譴云矣。敎以。向來許遞京遞之任。已出於曲念之意。伊後外補水閫之命。亦爲進身之路。而今於本職。又如是違傲。處義萬萬過中。然辭懇如此。一番許解。不害爲爲卿家惜保之意。卿之本任。今姑許遞。別雲劍點下。仍令該曹。口傳付軍職。卽爲入來侍衛。本閣御製較準之役。尙未就緖。二提學一人獨勞。回鑾後亦卽依前爲之事分付也。又敎曰。吏曹判書前望單子入之。又敎曰。新除授吏曹判書牌招察任。
정조 9년 · 목
敎曰。吏曹參判前望單子入之。待下批牌招察任。
정조 9년 · 강
有政。吏曹判書趙時俊。參判沈豊之進。
정조 9년 · 목
以鄭民始爲兵曹判書。趙鼎鎭爲吏曹參議。
정조 9년 · 목
敎曰。初嚴詣明政殿月臺親押後。二嚴啓下。皆依例爲之事分付。
정조 9년 · 강
以尹㬦爲副應敎。李顯靖爲校理。柳孟養爲副校理。李鼎運爲修撰。
정조 9년 · 목
敎曰。玉堂多窠。前望單子入之。待下批牌招察任。
정조 9년 · 강
遞掌令許晊權世規。持平李敏采。司諫洪宗藎。獻納金東淵。正言柳耕。以趙衍德柳河源爲掌令。成種仁爲持平。鄭萬始爲司諫。趙濟魯爲獻納。李錫夏爲正言。
정조 9년 · 목
敎曰。陪班兩司。不可不備員。在外及未肅拜臺諫許遞。前望單子入之。待下批牌招。
정조 9년 · 강
命新除授玉堂及兩司中罷散人敍用。解由未出人勿拘。
정조 9년 · 강
詣明政殿。行親押。仍詣 明陵展謁。
정조 9년 · 목
具戎服乘輿。出協陽門。詣明政殿月臺。親押訖。○敎曰。東堂試官出牌後。尙無去就。此何紀綱。更令本院。申飭入來。○乘輿出仁政門。乘轎由敦化門。至慕華館。予命左右考喧都事。刑曹郞廳各營敎鍊官。幷令拿入。敎曰。挾輦至近之處。各營書字的及曺隸。便爲成群作隊。探聽大駕動止。紀綱雖曰解弛。豈有如許道理。其委折問于敎鍊官以入。宣傳官還奏曰。各營則例爲隨行云矣。予曰。此後則各別申飭。更勿如是之意。嚴明分付于該大將。敎鍊官。則今日適値齋日。姑不決棍。爲先出付京畿監營。看枷囚禁事。送令。都監則爲先廂。未及察飭。猶或爲可。而禁營則在後陣。不能禁飭之罪。在所難免。禁衛大將爲先記過拿入次待令。又下敎于考喧都事及刑曹郞廳曰。非但營隸之橫行駕側。法曹所屬如此。汝等在考喧之列。此等事。何不着意申飭。致有此弊乎。宣傳官還奏曰。考喧都事落在後列。未知委折。刑曹郞廳欲禁擊錚人。至有犯科云矣。予曰。汝等爲先汰去。刑曹郞廳拿處。敎曰。今日紀綱。雖曰解弛。名以曺隸。作隊成群。橫行於駕側。況深夜動駕之時乎。法曹所屬如此。他尙何說。刑曹行公堂上倂罷職。當該郞廳拿處。左右考喧都事幷汰去。其代令該曹口傳差出。又敎曰。右列考喧都事汰去。左列考喧都事拿處。仍詣晝停所降轎。乘輿入大次。予曰。軍兵食代。斯速擧行事分付。出次乘馬。詣 明陵下馬所。降馬乘輿。改具翼善冠淺淡服。詣版位。行四拜禮。仍行親 祭。亞獻官領敦寧鄭存謙。終獻官判府事徐命善。行禮如儀訖。詣 陵上奉審。仍詣右岡。 陵上奉審後。詣 翼陵展拜。 陵上奉審。詣 順懷墓。入小次。改具翼善冠袞龍袍。詣版位。行展拜禮。命判府事金熤。奉審局內諸 陵後。修改處所看審以來。仍詣 敬陵。入小次。改具淺淡服。詣版位。行展拜禮。入小次。命藥房都提調徐命善。提調徐有隣。兵曹判書鄭民始入侍。仍命宣饌。予曰。鶯峰補土處。欲爲親審。京畿監司徐有防。高陽郡守柳曾養入侍。乘輿詣鶯峰。予曰。當時始役時。則想必役事甚大矣。還入小次。仍詣 昌陵。行展拜禮。 陵上奉審。詣右岡。 陵上奉審。入小次。命自 明陵洞口。至崇禮門。捧上言。改具戎服。出次。乘馬至晝停所。降馬入大次。○命戶曹判書趙㻐。訓鍊大將具善復。京畿監司徐有防。各務差使員入侍。予曰。道內有何矯捄之弊乎。有防曰。江都米一萬石。甲辰春。有所陳請移劃。以爲添還糶糴。而米則以貸去懸錄。待秋成準報。之前。則耗條一千石。逐年輸送於本府。以爲漸次塡充之意。其時守臣。亦爲陳達矣。卽聞元數與耗條。自該府幷責輸納云。未準報前。耗條輸納。旣有其時定奪。更勿侵督之意。出擧條。請分付。予曰。雖不更出擧條。此則曾有筵敎。又有筵奏。沁留之督徵列邑。似未諳事實。依前下敎。使之擧行。都差使員廣州府尹李義寬曰。本府田軍糴三政。專委於校吏之手。出沒民間。侵漁求索。便作資生之方。蔀屋生民。不堪其酬應。多有流離之弊。所請將校所恃者。不過斗料。故委付三政。使之取食於民間。蓋非此。則將士無以爲命。存此則民間之受苦。勢所必至。臣意則將校之付料者。不過八十餘名。雖得若干物。猶可以霑潤。生利乍勝。則侵民可止矣。其所捄弊。莫如加料。而本府旣無錢穀主管之事。無他生財之道。第有一事可諸者。向來恒簡諸賊家籍沒田畓之在本府者。收稅納于餉廳。其數不過四百餘金。此若劃付本府。以爲將士加料之資。則校民之弊。可捄萬一矣。予曰。承旨曾經廣尹。亦陳所見也。金尙集曰。本府將士難支之弊。雖得些少之物。未知有矯捄之效。而今此所請。在朝家亦別無所損益矣。左承旨金宇鎭曰。臣意則本府將校。勤仕應遷者。隨卽收用。酬其勤勞。禁其奸弊。則似勝於些少添料矣。敎曰。下廟堂稟處。義寬曰。臣於本府事。又有一弊可捄者。所謂加耕者。卽火粟之類也。山田之入陳廢棄者。水濱之泥生處。無土貧民。間間起墾。便作秋熟無稅之土。故他境之民。亦多聚居。頗有樂生之心。本府檢田之時。一有現發。則執卜過多。及其會付之後。仍作實結。納稅甚難。故耕食之民。太半流離。而田無可耕之人。則固當隨陳減稅。而以元會付之故。多年陳棄者。多有白徵之患。指徵無處。則徵稅於面任之檢田者。亦皆遍徵於面里。故本府下道七面。逃接於安山水原等地者。爲屢百戶。臣方査實其陳起計料。而陳頉査報之後。該曹之請施未必。而保障之地。白地徵稅。民不得奠居。故敢達矣。敎曰。下廟堂稟處。楊州牧使李一曾曰。本邑田政之紊亂。積有年所。殘民受虛加之弊。土豪有兼幷之患。而量田一事。關係重大。不敢仰請矣。敎曰。下廟堂使之稟處。曾養曰。本郡拯米一款。敢達矣。伊時因三邑之未定境界。旣不趁卽拯出。拯出之後。亦不趁卽分給。多日腐傷。殆至不堪食。而太包則又有甚焉。而沿江田畓。被水處多。民人新舊還責納。今此拯米。又使之如例責納。實有難支之弊。敎曰。然則高陽拯米停退。㻐曰。拯米劣米法意至重。若因軫念之德意。輒下停退之恩命。法令似不無懈弛之慮。且他道稅船之臭載。道臣擧皆援引仰請。則朝家處分。亦恐有難便之端。有防曰。稅船申飭。何等至嚴。而臭載之弊。無歲無之。邑守被罪。沙格刑配。而終莫之捄。準十次刑訊。滿三年囚繫。專出於覈其偸竊之奸。絕。其故敗之患。而畢竟則移送原籍。逋米輒爲蕩減。分給沿民拯穀。每多停退。公私無補。徒致騷擾。雖以目下言之。今番通津兩次敗船。之主沙格輩。果不無自願備納之類。以此推之。他可反隅。蓋船格之自願備納。與不自願備納。亦可驗其故敗與不故敗故也。向者高陽拯米。實爲邑民難支之弊。而若或霎時侵水。旋卽拯出。少無所損。而拯出乾曝之際。卒多潛竊滲漏之患。分給沿邊之後輒徼停捧蠲恤之恩。故濱海民人。或有幸其不幸。臣意則若有敗船之事。地方官率附近民人。與敗船監色。親檢設機。期於準拯。還給船格。使之改色備納。其餘不足者。或斥賣其餘在船格。或分徵其各該監色。而又或有不足者。則當初裝載之時。諸般浮費之類。分付本道。嚴覈督徵。以爲準入。而收捧之時。參酌船格形勢。稍寬日月期限。使渠輩免三年屢次之刑。穀物無一包空棄之擧。大勝於拯劣未之始爲貽弊。終歸無實。請下詢廟堂處之。予詢戶判。㻐曰。捧納之時。國穀無縮。分徵之際。民弊可除。則無論船主沙格與監色。可捧則捧之。可徵則徵之。何所不可。而船主沙格之自願備納。未必盡如今番通津致敗之船漢。則由來舊法。遽然變通。恐有窒礙之端矣。敎曰。以此出擧條。令廟堂稟處也。又敎曰。 明陵親祭時。京守僕及本 陵守僕。依例施賞。展拜各 陵守僕。一體施賞。予謂㻐曰。奉審後所見何如。㻐曰。諸般修補處。不可不倂爲新備。而此則階石補土時。同爲擧行似好矣。予曰。唯。善復曰。今此 弘陵補土所所入抹木。極爲浩多。而今番幸行時。各樣假家木。此是以儲置米會減者。劃給高陽官。使之拮据。補用於役處抹木。事甚使好。從之。○乘馬至慕華館。降馬入小次。乘轎致敦化門。還內。
정조 9년 · 강
大司成李秉模。陳疏自引乞遞。賜批。
정조 9년 · 목
疏略曰。臣於向日銀臺之命。罪積屢違。恩重薄罷。特敍之典旋降。不日國子之除。迥出尋常。非分華銜。反侈於遭罹之前。其所圖報者。只在殫竭。而第臣前疏。緣於傳聞之未悉。只暴私情之痛迫。外此諸條。未暇擧論。及夫登徹之後。始知論勘至重。尤非忍聞。原本雖未得見。倍切悸懍。直欲引決而不可得也。人之爲言。至於此極。而顧乃憑恃寵靈。晏然自居哉。許臣刊削。斂跡朝端。保命田間。批以。所辭太過。卿其勿辭行公。○敎曰。大司成批下。牌招察任。申飭行公。
정조 9년 · 강
以徐浩修爲刑曹判書。金尙集爲參判。沈豊之爲承旨。
정조 9년 · 목
敎曰。刑曹判書參判參議前望單子入之。又敎曰。新除授刑曹堂上。牌招察任。又敎曰。都承旨前望單子入之。待下批牌招察任。
정조 9년 · 강
正言兪漢敬。避嫌乞遞。賜批許之。
정조 9년 · 목
漢敬於本院。曾經納言也。
정조 9년 · 강
命先正宋時烈院宇。以大老祠爲號。宣額後。祭文待製下。受者。
정조 9년 · 목
禮曹以畿伯徐有防先正文正公宋時烈院宇畢役狀啓啓稟。敎以。額號。不必令藝文館撰出。以大老祠爲號。令內閣提學金鍾秀書進。又啓言。致祭吉日。今月十九日爲吉。依例受香祝請宣額。允之。敎以。遣近侍宣額後。致祭之文待製下。受香。
정조 9년 · 강
設式年文武科初試于一二所。一所試官。沈豊之李祖源李延伋。二所試官。尹尙東朴天衡李太亨。
정조 9년 · 강
刑曹。以擊錚人等原情覆啓。
정조 9년 · 목
該曹啓言。西部居鄭璲原情以爲。渠之所居合正望遠兩洞。月山大君卜築以後。始出私氷。分給漁人。使之來泊。船得其主。民得其業。西江之民。橫奪魚利。兩洞流離。則上言得決。擊錚決給。而西江居任聖泰。恣意都執。請査實嚴處。敎以。兩造聚訟。一決無期。徒長頑民無窮之習。鄭璲之累次煩浼。聖泰之恣意都執。俱萬萬痛駭。兩隻幷嚴刑定配。俾無更訴之弊。璲則罪稍輕。決杖徒配。又啓言。豐德居金召史原情以爲。舅家田畓。入陳於 長陵火巢內。昨年冒瀆天聽。獲承決給之聖敎。而同時入陳李健燮。去癸未故相臣徐志修判度支時。錢木參※決給。且以代土出給。而獨寡之民。終未推尋。乞令決給矣。請原情勿施。允之。敎以。故相之出給。或有商量而然乎。時戶判甚綜明。此等事。優於秉公明決。原情移送該曹。使之決處。又啓言。陜川居林聖貴以爲。其祖橫入日守驛吏。其父三兄弟幷侵驛。其父救活飢民。殆至五千石。本驛官舍。損錢重建。本驛成給完文。終未免役。乞蒙頉給云矣。更關本道。使之決處狀聞。聖貴則請還下送。允之。敎以。不但四件內事。亦係民憂。申飭該曹。斯速決處狀聞事分付。又啓言。義州居白召史。爲其夫獄事。而敢生死中救生之計。縱其妻而呼籲。原情置之。請嚴飭放送。允之。敎以。事係殺獄。更査何妨。分付道臣。親執詳査。具意見狀聞後稟處。又啓言。靈巖居姜馨孫。爲其父生出獄門事。而今年上言。旣已覆啓勿施。又復呼籲。請嚴飭放送。允之。敎以。事係殺獄。更査何妨。分付道臣。親執詳査。出意見論理狀聞後稟處。又啓言。古阜居金成兌。爲其田土文記推尋事也。請勘處。允之。敎以。該邑若能遵捧朝令。豈有此煩瀆之弊。申飭該道。所謂文記田土。關到日。俾卽出給事分付。又啓言。西部居嚴雄贊。爲其麻浦色掌推給也。請詳査決給。允之。敎以。令參議從公決給。俾無更訴之弊。又啓言。西部居申唜同。爲其處外祖母贖良勿侵事也。請嚴勘。敎以。嚴刑放送。又啓言。高陽居金再奉。爲其良族辨別事也。再奉之爲李家奴婢。明白無疑。請嚴處。允之。又啓言。仁川居成聖乭。爲其父獄事也。開城居崔召史。爲其夫獄事也。請幷嚴飭放送。法聖居河壽代。爲其船糧放下。依近例定式云矣。請令本道。詳査決處。幷允之。又啓言。擊錚罪人宣召史。請上裁。敎以。遠道女人。千里跋涉。有此鳴錚之擧。可知情冤切至。一邊之說。雖難取信。不可不詳査決處。令道臣嚴覈狀聞事分付。
정조 9년 · 강
遞校理權裕。副校理尹序東柳孟養。副修撰洪樂恒。
정조 9년 · 목
敎曰。在外及違牌未肅拜玉堂幷許遞。前望單子入之。
정조 9년 · 목
予曰。大典通編盡爲粧䌙否。大年曰。今日似爲畢役矣。予曰。進上爲幾件乎。大年曰。進上件百二十卷。頒賜件爲百卷矣。予曰。何當進上乎。大年曰。當擇日進上矣。
정조 9년 · 강
以金尙集爲承旨。尹蓍東爲刑曹參判。
정조 9년 · 목
敎曰。承旨前望單子入之。待下批牌招察任。又敎曰。刑曹參判前望單子入之。
정조 9년 · 강
命吏判趙時俊催促開政。兵判鄭民始一體牌招。
정조 9년 · 목
政院以時俊違召啓稟。敎以。無端違召。此何道理。此啓辭勿施。仍以前牌催促開政。兵判亦爲懸病不參云。一體牌招開政。
정조 9년 · 강
命王世子生辰權停行禮安徐。
정조 9년 · 목
因禮曹九月初七日王世子生辰百官權停行禮單子。敎以。安徐。
정조 9년 · 강
遞吏曹參議趙鼎鎭。
정조 9년 · 목
因罷職傳旨。敎以。許遞。
정조 9년 · 강
輔德鄭述祚疏陳春坊古事。仍附睿學輯要。賜批。
정조 9년 · 목
疏略曰。臣竊稽春坊古事。或有獻銘而用替盤盂之警。或有陳箴而以代諫鼓之鳴。亦有編書以備筵覽。要皆出於願忠之意也。裒輯古來格言嘉模之關涉輔儲者。撮要成書。其一曰定國本。蓋以儲嗣之托爲重也。其二曰養德性。知思方生。蒙養正急。薰陶成就。及其時也。其三曰貽燕謨。聖上耳捉面命。自有觀感之效也。其四曰敍孝悌。修齊治平。皆自孝悌推出也。其五曰擇賓僚。必待端方正直。必斥謟佞也。其六曰謹敎導。睿學成就。專在敎導。又在見正事聞正言也。其七曰勉學問。博學審問。愼思明辨也。其八曰戒怠逸。崇高易致怠心。安樂或忽檢飭。必貴乎國惟厥終也。總而名之曰。睿學輯要。就其中或有不得不辨明者。臣謹閱 先朝寶鑑。殿下昔在三歲沖齡嬉戲時。作與宮官講讀之狀。正類孔聖陳俎豆設禮容之事。邸下今日。卽殿下之當日。而宮官一未覿溫突之儀。外臣寂不聞起居之候。日夜之所遊處。非宦侍則阿姆也。左右之所見聞。非側媚則鄙屑也。其在輔翼。豈不太疏略耶。臣於直中。偶閱先正臣宋浚吉文集。時當我 肅宗大王沖齡在儲之時。以輔養之疏闊爲慮。先正臣趙光祖經筵陳啓及先正臣李彥迪進修八規。謄徹睿覽。今我邸下沖齡。必須簡其體貌。便其動止。使情意流通。聞見慣熟。自然習與智長。化與心成。顧今新涼已生。或間五日間十日。許令賓僚八對。周旋而輔翼之。左右而㴠養之。又或以童蒙須知。童蒙先習。敷陳而開釋之。其爲他日進修之方。豈少補之哉。批以。予在儲闈也。爾以多年官僚。資益不些。昨秋新設之後。復授爾宮銜。予所記念之意。爾當知之。東宮生日在明。爾疏際到。爾之誠意。予實嘉尙。附陳睿學輯要。尤合初學先。讀不可無弁卷之文。序則方欲親撰。待書下。付之芸閣。與原書活印。以爲開筵時進講之地。尾陳宮僚召接事。敬考故事。 肅廟朝冑筵。始行於 寶齡五歲時。卽乙巳九月初九日也。予亦欲遵用 聖朝故事。差待稍長。始令課工。而歲甲之重回。適在此時。事可謂奇異。三明日。爾等以 聖朝乙巳進講孝經行召對。爾則今日入對也。
정조 9년 · 목
以沈豊之爲吏曹參判。權以綱爲大司諫。朴聖泰爲司諫。盧廷良申禹相爲掌令。李彥祐爲持平。李壽咸爲獻納。宋景煥爲正言。李翼晉爲校理。孟至大爲修撰。鄭民始爲同經筵。李喆運爲平山府使。具聖元爲禮賓參奉。初仕也。
정조 9년 · 강
以成種仁爲校理。趙濟魯李太亨爲副校理。李顯靖爲副修撰。幷前望也。
정조 9년 · 목
敎曰。新除授玉堂。牌招察任。
정조 9년 · 강
命監察高廷憲尹守翼。仍任前職。
정조 9년 · 목
因監察望筒。敎以。此望筒。日前姑令置之。槪念尹勉憲也。今則監察。別無苟簡之事。改差草記勿施。仍任前職。俾知念舊僚之意。又因望筒。敎以。保放人。旣命放。此望筒勿施。
정조 9년 · 강
命擊錚人徐命孝等放送。
정조 9년 · 목
因京畿監司徐有防擊錚人徐命孝金相翊等所供開錄別單。敎以。此則不必聞啓。有司堂上商量。後日登對時稟處。擊錚人放送事回諭。
정조 9년 · 강
命禁府刑曹保放及在囚。幷放送。
정조 9년 · 목
敎曰。禁府刑曹時囚。無論保放在囚。幷放送。仍囚中趙時種削職放送。趙應鉉保放。自今日至明日。各司勿爲用牌事分付。因李燁囚單子。敎以。放如。有同罪未及拿來之人。一體分揀。
정조 9년 · 강
命刑曹堂上洪良浩洪益弼。幷敍用。佐郞趙祥逵放送。
정조 9년 · 목
敎曰。日前處分。不過申飭下隸之事。在京堂上。未必知之。隨駕外刑曹堂上罷職人。幷敍用。郞官拿處。附過放送。又敎曰。卿宰罷削及門黜人員。幷給牒敍用。仍令該曹。口傳付軍職。
정조 9년 · 강
命大典通編進書。以十二日爲之。
정조 9년 · 목
因監印廳啓稟也。
정조 9년 · 강
命平山府使鄭景曾拿問。黃海監司嚴思晩重推。
정조 9년 · 목
京畿監司徐有防以平山蔡正坤捧供馳啓。敎以。鄕戰在所痛禁。月前海儒之封章也。微示不槪之意。一則抑奔競。一則爲鎭安也。觀此蔡正坤上言。大抵渠輩如無憑籍跳踉之漸。則該守令。豈有如是決處乎。此而偏信一邊之供。有所扶抑於其間。無異於推波助瀾。此供辭勿施。令廟堂措辭嚴飭該道伯。以此判付辭意。申諭該邑章甫。俾各痛革舊習。期底和協。如是下敎之後。勿論甲乙。復以本邑章甫事登聞之事。是犯法之亂民。不可以章甫待之。置之重辟。斷不饒貸。一體嚴飭。因此該守令事。有莫曉者。本邑章甫陳疏之擧。設或出於挾私逞憤之計。疏辭關係何如。況禁鄕戰之道。亦當兩造幷治。該府使之處決則反是。陳疏三人。至於刑配。被論諸人。不敢誰何。焉有此等法理。各以守令。擧措若是放恣。不念蹤跡之嫌。朝家則以爲。朝廷先禁此輩之黨私然後。可禁鄕儒之鄕戰。此等守令。若不置之重辟。法將安用。該府使鄭景曾改差。仍令該府拿來。嚴問口招以聞。如使道伯。早能恢公査治。豈有今日煩浼之擧乎。爲先從重推考。該邑章甫。以今處分。誤認以蔡光鼎輩置之立科。更有起鬧之端。則當該作俑首唱人摘發。遣繡衣聚會本邑士民。以本律從事。使中外知朝家處分之無少偏係。亦以此意。行會嚴飭。
정조 9년 · 강
禮曹。以李世寬上言覆啓。
정조 9년 · 목
該曹啓言。北靑幼學李世寬上言。稟處命下矣。蓋李世寬之先祖靑海君之蘭之豐功偉烈。配食 廟庭。則朝家之崇報大矣。遽請建祠宣額。非出士林公議。係是子孫私籲。請置之。允之。
정조 9년 · 강
許施海西各項身布純錢上納之請。
정조 9년 · 목
備邊司啓言。卽見黃海監司嚴思晩狀啓。備陳綿農失稔之狀。仍請各軍門各該司諸色價布及均廳區劃江都所送選武布等當年條。限明秋特許純錢上納爲辭矣。在前多有許施之例。今亦依狀請各項身布。幷令純錢上納。俾敍民力。請分付。允之。敎以。依草記卽爲行會。使小民知朝家懷保之政。
정조 9년 · 강
命李春英等放送。李聖彬等定配。
정조 9년 · 목
刑曹啓言。政院使令李春英李枝成照律命下矣。春英安義縣。枝成務安縣。幷流三千里定配。敎以。李枝成收贖放送。又啓言。擊錚罪人金成兌河壽代嚴雄贊鄭璲任聖泰刑配命下矣。璲海美縣。聖泰河陽縣。成兌文化縣。壽代康翎縣。雄贊延豐縣。幷徒三年定配押送。敎以。雜犯輕囚。今日皆從曠蕩之典。不可異同。此草記特爲勿施。使頑民示知識喜之意。又啓言。李景春李世同李聖彬李重澤李重爀等。罪係不輕。幷仍囚。李義亨李載春幷放送。敎以。當此疏放之日。何必許久滯囚。李聖彬遠地定配。李重澤亦爲定配。重爀放送。
정조 9년 · 강
召見承旨閣臣玉堂春桂坊于誠政閣。承旨金尙集趙興鎭李祖承洪仁浩金夢華。原任提學李徽之李福源黃景源。提學吳載純。檢校直提學鄭民始。原任直提學徐浩修徐有防。直提學朴祐源。原任直閣金宇鎭。檢校直閣徐鼎修。原任直閣徐龍輔金載瓚。檢校直閣鄭東浚。檢校待敎尹行任。校理成種仁。修撰李鼎運。副修撰李顯靖。輔德鄭述祚。弼善趙弘鎭。兼弼善趙濟魯。文學兪漢敬。兼文學李泰永。司書李書九。兼司書申耆。說書李鼎德。翊衛尹昌濂李弘之。司禦沈定鎭金履信。翊贊李脫秀洪大榮。衛率尹光濩洪彥燮。副率尹先柱李克永。侍直徐弘輔金鍒。洗馬李敬魯鄭述仁。
정조 9년 · 목
福源曰。東宮誕辰一。國臣民。莫不欣忭。而尺衣漸長。 宗社之慶。曷有其極。予曰。昨日輔德入對時。顧瞻如常。周旋有節。可謂異常矣。福源曰。雖私家夙成之兒。四歲夙悟。未聞有如此神異矣。予命宣饌。
정조 9년 · 강
命再明日九日製。大輪次設行。春塘臺親臨科次。